text: Ang pribatisasyon sang Bacolod City Water District (BACIWA) sa kamot sang Prime Water, ang korporasyon nga ginapanag-iyahan sang pamilya Villar, sa idalum sang 25 ka tuig nga Joint Venture Agreement (JVA) sa ngalan sang matiplangon kag kontra-pumuluyo nga Public-Private Partnership (PPP) nagapakita sang neoliberal nga polisiya sang rehimen Duterte.
text: #000002
text: Suno kay Ka Bayani Obrero nga tigpamaba sang National Democratic Front (NDF) – Negros, kahimbon ni Duterte si Sen. Cynthia Villar kag ang iya pamilya nga ginapadalagan ang gobyerno kaangay sang negosyo nga magapabor sa ila interes.
text: #000003
text: “Ang paghatag ligwa sang rehimen Duterte sa pamilya Villar nga monopolyohon ang serbisyo pampubliko indi para maghatag sang serbisyo kundi para makaganar sang sobra-sobra nga ganansya sa diin suno sa datos sobra 70 na ka water utilities ang ginadumalahan sang Prime Water sa bilog pungsod,” pahayag ni Obrero.
text: #000004
text: Dugang pa ni Obrero, tuman ka kwestyonable ang JVA ilabi pa nga wala ini nag-agi sa husto kag nagakadapat nga konsultasyon sa publiko. Ang pumuluyo ang nagalukdo sang mga paantus nga kontra-pumuluyo nga mga programa sang Duterte nga rehimen.
text: #000006
text: Hambal niya, wala kabulusgan sa gahum kag manggad ang pamilya Villar nga nakabenepisyo sa Rice Liberalization Law bilang isa sa pinakadako nga importer sang bugas sa pungsod sa diin si Sen. Villar mismo ang principal author sang laye dugang pa ang iban nga mga proyekto sini sa idalum sang programa nga Build, Build, Build sang rehimen nga ang naga-benepisyo ang iya nga construction empire.
text: #000007
text: Gina-insister ni Obrero nga indi gid mabatyagan ang kalidad kag makamasa nga serbisyo pampubliko mintras nagapabilin ang paghari sang mga patakaran neoliberal sa ekonomiya sang pungsod nga ginapatuman sang korap, papet, inutil kag tiraniko nga rehimen ni Duterte upod sang iya mga idu-ido nga hubon.
text: #000008